
Ang unang dapat malaman at lubos na maunawaan ng sinuman tungkol sa Islam ay kung ano mismo ang kahulugan ng 
katagang "Islam". Ang relihiyong Islam ay hindi ipinangalan sa batay sa pangalan ng tao na kagaya ng Kristiyanismo na 
hinango sa pangalan ni Hesus Kristo AS; Budismo sa pangalan ni Buddha; Konpusianismo sa pangalan ni Confucius at 
Marsismo sa pangalan ni Karl Marx. Ni hindi ito hinango sa pangalan ng tribo na kagaya ng Judaismo na hinango sa tribo 
ng Judea; at Hinduismo sa tribo ng Hindus. 

Ang Islam ay tunay na relihiyon ng Allah SWT at kaya naman ang pangalan nito ay kumakatawan sa pangunahing 
panuntunan ng relihiyon ng Diyos (Allah SWT)... ang ganap na pagsuko sa kalooban ng Allah SWT. Ang katagang Arabik 
na "Islam" ay nangangahulugan ng pagsuko o pagpapasakop ng kalooban ng sinuman sa tanging Tunay na Diyos na 
karapat-dapat na sambahin - ang Allah SWT. At ang sinumang tumutupad nito ay tinatawag na "Muslim". Ang salitang Islam 
ay nangangahulugan din ng kapayapaan na siyang likas na kahihinatnan ng ganap na pagsuko at pagsunod sa kalooban ng 
Allah SWT. Kaya naman, ito ay hindi na bagong relihiyon na dinala ni Propeta Muhammad SAW sa Arabia noong ika-pitong 
daang taon, bagkus ito ay tunay na relihiyon ng Allah SWT na ipinakilala sa kanyang kabuuang anyo. 


Ang Islam ay ang relihiyon na ibinigay kay Adam AS, ang unang tao at ang unang Propeta ng Allah SWT. Ito ay siya ding 
relihiyon na ibinigay sa lahat ng mga Propeta na isinugo ng Allah SWT sa sangkatauhan. Ang pangalan ng relihiyon ng 
Diyos, ang Islam, ay hindi kathang-isip ng mga huling salinlahi ng tao. Ito ay pinili mismo ng Allah SWT at maliwanag na 
nababanggit sa Kanyang huling Kapahayagan - Ang Qur'an, ang Allah SWT ay nagsasabi ng mga sumusunod: 

"Sa araw na ito ay Aking binigyan ng lubos na katuparan ang inyong relihiyon para sa inyo, Aking ginawang ganap ang 
tulong sa inyo, at pinili ang Islam bilang inyong relihiyon". (SGrah Al-Ma'idah 5:3) 

"Sinuman ang magnais ng ibang relihiyon maliban sa Islam (pagsuko sa Allah), kailanman hindi ito tatangggapin sa kanya". 
(SGrah Al'lmran 3:85) 

"Si Abraham ay hindi Hudyo o Kristiyano, bagkus isang matuwid na Muslim". (SGrah Al'lmran 3:67) 

Hindi makikita sa alin mang pahina ng Bibliya na sinasabi ng Allah SWT na Judaismo ang relihiyon ng angkan ni Moses AS 
o maging ang kanilang mga lahi. Ni hindi rin sinasabi sa Bibliya na Kristiyanismo ang relihiyon ng mga tagasunod ni Kristo. 
Sa katunayan hindi niya pangalan ang Kristo, ni hindi ito Hesus. Ang pangalang Kristo ay hango sa salitang Griyego na 
"Cristos" na ang ibig sabihin ay pinahiran ("Annointed"). Kaya ang Kristo ay salin sa Griyego batay sa Hebreo na 
"Messiah". Ang pangalang "Hesus" sa kabilang dako ay isang salitang Latin ng pangalang Hebreo na Esau. Upang 
madaling magkaunawaan, ipagpapatuloy ang paggamit ng pangalang Hesus AS (bilang pangalan ni Esau). Tungkol naman 
sa kanyang relihiyon, ito ay siyang panawagan niya sa kanyang mga tagasunod. Gaya ng mga Propetang nauna sa kanya, 
inaanyayahan niya ang tao na isuko ang kanilang sarili sa kalooban ng Allah SWT (ibig sabihin nito ay Islam), at siya ay 
nagbigay ng babala sa kanila na lumayo sa mga huwad na mga diyos na likhang-isip ng tao. yon sa Bagong Tipan, tinuruan 
ni Hesus AS ang kanyang mga tagasunod na magdasal ng ganito: "Sundin ang kalooban Mo dito sa lupa gaya ng sa 
langit". 

Sapagka't ang ganap na pagsuko ng sinuman ng kanyang kalooban sa Allah SWT ay naglalarawan ng pinakabuod na diwa 
ng pagsamba. Ang pangunahing mensahe ng Islam ay ang pagsamba sa Allah SWT lamang at ang pag-iwas sa pagsamba 
na iniuukol sa tao, pook o bagay. Sapagka't ang lahat ng bagay maliban sa Allah SWT ay Kanyang mga nilikha, masasabi 
natin na ang Islam, sa diwa nito, ay naghihikayat sa tao na lumayo sa pagsamba ng anumang nilikha at inaanyayahan 






itong sumamba lamang sa kanyang Lumikha. 


Siya lamang ang karapat-dapat sa pagsamba ng tao at Siya lamang ang may kaloobang magbigay pahintulot sa katuparan 
ng lahat ng panalangin. Kung ang tao ay sumasamba sa punongkahoy at ang kanyang mga panalangin ay natupad, hindi 
ang punongkahoy ang nagbigay ng katuparan sa kanyang mga panalangin bagkus ang Diyos ang Siyang nagbigay 
pahintulot upang maganap ang mga bagay na ito. Maaaring sabihin ninuman na "Ito ay maliwanag at siyang tunay", subali't 
sa mga sumasamba sa punungkahoy ay maaaring hindi ganito ang paniniwala. 

Katulad din ng mga panalangin na iniuukol kay Hesus AS , Buddha, Krishna, St. Jude, St. Christopher o maging kay 
Propeta Muhammad r, hindi nila sinasagot ang mga ito, bagkus ang mga ito ay pinangyayari ng Allah SWT. 

Hindi sinabi ni Hesus AS sa kanyang mga tagasunod na sambahin siya bagkus inutusan silang sumamba lamang sa Allah 
SWT. Ang Banal na Our'an ay nagsasaad: 

"At masdan! Ang Allah ay magsasabi: O Hesus anak ni Maria! Sinabi mo ba sa tao, 'Sambahin ako, at ang aking Ina bilang 
mga diyos bukod sa Allah' Siya ay magsasabi: 'Purihin Kayo! Kailanman ay hindi ko masasabi ang bagay ng wala akong 
karapatan (na magsabi)". (SGrah Al-Ma'idah 5:116) 

Hindi sinasamba ni Hesus AS ang kanyang sarili nang siya ay nag-alay ng pagsamba, bagkus sinasamba niya ang Allah 
SWT. Ang pangunahing panuntunang ito ay napapaloob sa pambungad na kabanata ng Banal na Our'an, ang SGrah 
Al-Fatihah(1:5): 

"Ikaw lamang ang sinasamba namin at sa lyo lamang kami hihingi ng tulong". 

Sa ibang dako ng Panghuling Kapahayagan - ang Banal na Our'an, ang Allah SWT ay nagsabi: 

"At ang inyong Panginoon ay nagsasabi: "Dumalangin kayo sa sa Akin at kayo'y Aking didinggin" 

(SGrah Ghafir 40:60) 

Mahalagang bigyan ng pansin ang pangunahing mensahe ng Islam na ang Allah SWT at ang Kanyang mga nilikha ay 
maliwanag na magkaiba sa isa't-isa. Ang Allah SWT ay hindi maaaring maging Kanyang nilikha o kaya'y maging bahagi 
nito, ni ang Kanyang mga nilikha ay maging Diyos o maging bahagi Niya. 

Ito ay sadyang napakalinaw, nguni't ang pagsamba ng tao sa nilikha sa halip na ang Lumikha ay kadalasa’y batay sa 
kamangmangan ng naturang konsepto. Ang paniniwala na ang diwa ng Allah SWT ay naroroon saan mang dako, o kaya’y 
ang Kanyang pagka-Diyos ay naroroon o nananatili saanman sa kanyang mga nilikha ay nagbibigay dahilan sa pagsamba 
sa Allah SWT sa pamamagitan ng Kanyang mga nilikha. Datapuwa’t ang mensahe ng Islam na dinala ng mga Propeta ng 
Allah SAW ay ang pagsamba sa Allah SWT lamang at ang pag-iwas sa pagsamba sa Kanyang mga nilalang maging 
tuwiran man ito o hindi. 

Sa Banal na Our’an, ang Allah SWT ay maliwanag na nagsasabi: 

“Tunay, Kami ay nagpadala ng Sugo sa bawa’t Tao (na nag-uutos), sambahin ang Allah at umiwas sa huwad na diyus- 
diyusan”. (SGrah An-Nahl 16:36) 

Kapag tinatanong ang mga mananampalataya tungkol sa mga diyus-diyosan kung bakit sila yumuyuko sa mga idolo na 
gawa ng tao, ang kadalasang sagot ay hindi sila tunay na sumasamba sa batong imahen bagkus sa Diyos na 
kumakatawan sa mga ito. Sinasabi nila na ang mga batong imahen na ito ay tampulan lamang ng diwa ng Diyos at hindi ito 
nangangahulugan na sila ay Diyos! 

Sinuman ang tumanggap sa paniniwala na ang pagka-Diyos ng Allah SWT ay napapaloob sa anumang Kanyang nilikha ay 
napipilitang tanggapin ang pangangatuwiran ng pagsamba sa diyus-diyosan. Datapuwa’t ang sinuman na nakakaunawa sa 
mahalagang mensahe ng Islam at kahulugan nito ay hindi kailanman tatanggapin ang pagsamba sa diyus-diyosan kahit 
gaano pa ito ipangatuwiran. 

Ang pag-aangkin ng iba sa pagka-diyos sa kanilang sarili simula pa ng mga unang panahon ay kadalasa’y nakasalalay sa 
maling paniniwala na ang Allah SWT ay nananahan sa tao. Kailangan nilang igiit, ayon sa kanilang mga maling haka-haka, 
na kahit ang Allah SWT ay nananahan sa ating lahat, ang Allah SWT ay higit na nananahan sa kanila. Kaya naman, gaya 
ng kanilang pag-aangkin, dapat daw nating isuko ang ating kalooban sa kanila at sambahin sila dahil sila ay diyos sa 
pagkatao o diyos na nakapisan sa loob ng tao. 

Gayon din, ang pagpapakilala nila sa pagka-diyos ng mga iba pagkatapos ng pagkamatay ng mga ito ay nakatatagpo ng 
mayamang pastulan sa mga tumatanggap sa maling paniniwala na ang Allah SWT ay nananahan sa tao. Ang sinumang 
nakaka-unawa sa mahalagang mensahe ng Islam at sa kahulugan nito ay hindi kailanman sasang-ayon na sumamba sa 
tao sa anumang kalagayan. Ang diwa ng relihiyon ng Diyos ay maliwanag ng pagtawag sa pagsamba sa Lumikha at ang 



pagtakwil sa pagsamba ng anumang uri ng nilalang. Ito ang kahulugan ng salawikain sa Islam: 


“La llaha llla Allah” 

(Walang ibang diyos maliban sa Allah) 

Ang paulit-ulit na pagbigkas nito ay kusang naghahatid sa sinuman sa ilalim ng relihiyong Islam at ang matapat na 
paniniwala rito ay may katiyakan sa Paraiso. Kaya naman ang pinakahuling Propeta ng Islam ay iniulat na nagsabi: “Ang 
sinuman na nagsabi: Walang ibang diyos maliban sa Allah at namatay na pinanghahawakan ang paniniwalang yaon ay 
makakapasok sa Paraiso” (iniulat ni Abu Darr at inipon ni Imam Al Bukhari at Imam Muslim). 

Ito ay kinapapalooban ng pagsuko sa Allah SWT (Ang nag-lisang Diyos) bilang Kanyang alipin, na tumatalima sa 
pamamagitan ng pagsunod sa Kanyang mga utos, at ang pagtakwil sa pagsamba sa mga diyus-diyusan. 



